ทอ.ตรวจความพร้อม ก่อนฝึกให้ความช่วยเหลือด้านมนุษยธรรมและบรรเทาภัยพิบัติ
วันที่ 3 ส.ค. พลอากาศเอก ชัยพฤกษ์ ดิษยะศริน ผู้ช่วยผู้บัญชาการทหารอากาศ ในฐานะประธานกรรมการจัดการฝึกให้ความช่วยเหลือด้านมนุษยธรรมและบรรเทาภัยพิบัติ พร้อมคณะ ตรวจความพร้อมของหน่วยเกี่ยวข้อง ก่อนจัดการฝึกให้ความช่วยเหลือด้านมนุษยธรรมและบรรเทาภัยพิบัติ ณ ฝูงบิน ๒๐๓ กองบิน ๒ จังหวัดลพบุรี,ทั้งนี้ กองทัพอากาศกำหนดจัด การฝึกให้ความช่วยเหลือด้านมนุษยธรรมและบรรเทาภัยพิบัติ ในวันศุกร์ที่ ๑๐ สิงหาคม ๒๕๖๑ ณ กองบิน ๒ เพื่อให้ประชาชน องค์กร หน่วยงานราชการที่เกี่ยวข้องทั้งในและต่างประเทศ ได้รับทราบขีดสมรรถนะกำลังทางอากาศ ตลอดจนเกิดความเชื่อมั่นในการปฏิบัติภารกิจการให้ความช่วยเหลือด้านมนุษยธรรมและบรรเทาภัยพิบัติของกองทัพอากาศ โดยผู้เข้าร่วมชมการฝึกดังกล่าว ประกอบด้วย นายทหารชั้นผู้ใหญ่ของกองทัพอากาศ ผู้ช่วยทูตทหารกลุ่มประเทศอาเซียนและมิตรประเทศ หัวหน้าส่วนราชการจังหวัดลพบุรี ผู้แทนสำนักงานป้องกันและบรรเทาสาธารณภัยจังหวัดลพบุรี,สำหรับการฝึกดังกล่าว กองทัพอากาศ ได้สมมติให้เกิดสถานการณ์ภัยพิบัติในเขตพื้นที่จังหวัดลพบุรี และดำเนินการปฏิบัติภารกิจช่วยเหลือประชาชน โดยใช้เครือข่ายเป็นศูนย์กลาง ซึ่งกองทัพอากาศได้จัดตั้งระบบบัญชาการและควบคุม (C2) ระบบการประชุมทางไกล (VTC) การถ่ายทอดสัญญาณภาพการปฏิบัติของเจ้าหน้าที่บนอากาศยานในการบริการทางการแพทย์และการลำเลียงทางอากาศสายแพทย์ (VDL) เรดาห์ตรวจอากาศ และระบบสื่อสารทุกมิติ ในพื้นที่กองบินที่ ๒ และจัดให้มีการถ่ายทอดสัญญาณภาพสถานการณ์จากจุดต่างๆ ให้ชมอย่างต่อเนื่องบนจอ LED ขนาด ๔ x ๖ เมตร สำหรับการปฏิบัติการช่วยเหลือประชาชนได้นำเฮลิคอปเตอร์แบบที่ ๑๑ หรือ EC-725 ซึ่งมีภารกิจในการค้นหาช่วยชีวิต และการลำเลียงผู้ป่วยทางอากาศ มาปฏิบัติการร่วมกับชุด MERT (Medical Emergency Response Team) ของศูนย์ปฏิบัติการแพทย์กองทัพอากาศ (ศปพ.พอ.) และนายทหารติดต่อประสานการลำเลียงผู้ป่วยทางอากาศ ของสถาบันเวชศาสตร์การบิน กองทัพอากาศ (สวบ.ทอ.) ในการช่วยเหลือประชาชนที่ประสบภัยพิบัติในพื้นที่กองบิน ๒ และใช้ขีดความสามารถของกำลังทางอากาศในภารกิจการช่วยเหลือบรรเทาภัยพิบัติ ได้แก่ ส่งข้อมูลภาพด้วย Video Down Link การบินลำเลียงทางอากาศ และการบริการทางการแพทย์ฉุกเฉิน,การฝึกให้ความช่วยเหลือด้านมนุษยธรรมและบรรเทาภัยพิบัติในครั้งนี้ นอกจากจะสร้างการรับรู้ของสาธารณชนถึงขีดสมรรถนะของกองทัพอากาศแล้ว ยังสร้างความร่วมมือร่วมใจของหน่วยงานที่เกี่ยวข้องในการเตรียมการช่วยเหลือประชาชน เป็นข้อมูลสำหรับการปรับปรุงคู่มือการปฏิบัติให้มีความเหมาะสมมากยิ่งขึ้น ตลอดจนสร้างความมั่นใจให้แก่ประชาชนและผู้แทน ทอ.อาเซียน (ผู้ช่วยทูตทหาร ประจำประเทศไทย) ถึงความพร้อมของกองทัพอากาศหากเกิดภัยพิบัติขึ้น
ผู้ช่วยผู้บัญชาการทหารอากาศ ตรวจความพร้อมหน่วยงานเกี่ยวข้อง ก่อนจัดการฝึกให้ความช่วยเหลือด้านมนุษยธรรมและบรรเทาภัยพิบัติ ณ ฝูงบิน ๒๐๓ กองบิน ๒ จังหวัดลพบุรี
กองทัพอากาศ,ผู้ช่วยผู้บัญชาการทหารอากาศ,บรรเทาภัยพิบัติ,มนุษยธรรม,ลพบุรี,ข่าวทั่วไป